Diari Oficial de la Generalitat Valenciana


Sumari del DOGV 3128, del 24-11-1997 (1997/11134)

RESOLUCIÓ de 10 d'octubre de 1997, del conseller d'Obres Públiques, Urbanisme i Transports, per la qual s'aprova definitivament la modificació sobre intercanvi entre zona verda i equipament comunitari docent del Pla General de Canals.
------------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/res/1997/10/10/(2)/dof/vci/html**

### Dades del document

Número de DOGV
:   3128

Data del DOGV
:   24-11-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11494


Data del document
:   10-10-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Canals
    * pla d'urbanisme

3872 RESOLUCIÓ del conseller d'Obres Públiques, Urbanisme i Transports, de 10 d'octubre de 1997, per la qual s'aprova definitivament la modificació sobre intercanvi entre zona verda i equipament comunitari docent del Pla General de Canals. [97/X11446]
  
Vist l'expedient relatiu al Projecte de Modificació del Pla General de Canals (València), sobre intercanvi entre zona verda i equipament comunitari docent del qual resulten els següents
  
Antecedents de fet
  
Primer
  
L'expedient es va sotmetre a informació pública mitjançant acord del Plenari de l'Ajuntament de Canals, en la sessió del dia 26 d'abril de 1996 i, després del pertinent període d'informació pública, en el qual no es van presentar al·legacions, es va aprovar provisionalment pel mateix òrgan, en data 19 de setembre de 1996.
  
Segon
  
El projecte consta de memòria justificativa i plànols d'informació i d'ordenació. A més, s'acompanya d'estudi d'impacte ambiental.
  
Tercer
  
En data 18 d'abril de 1995, la Comissió Territorial d'Urbanisme de València va aprovar definitivament una modificació del Pla General de Canals, relativa a l'ampliació de l'institut -que fa referència a l'Institut Francesc Gil- en la qual es qualificava com a reserva d'equipament comunitari en sòl no urbanitzable, per a permetre l'ampliació de l'institut.
  
Quart
  
En data 19 de desembre de 1996, la Direcció General de Qualitat Ambiental de la Conselleria de Medi Ambient va dictar Declaració d'Impacte Ambiental favorable.
  
Cinquè
  
En data 27 de desembre de 1996 es va sol·licitar informe a la Conselleria de Cultura, Educació i Ciència, que no s'ha rebut fins la data. Ja que ha transcorregut més d'un mes des de la data de sol·licitud de l'informe, procedeix prosseguir les actuacions, segons disposa la Llei 30/1992, Reguladora del Procediment Administratiu Comú. I, en concret, l'article 38.2, paràgraf 2n de la LRAU.
  
Sisè
  
La Comissió Territorial d'Urbanisme de València, reunida en sessió de 13 de març de 1997, va emetre informe favorable sobre aquest expedient.
  
Setè
  
El 21 d'abril de 1997, aquesta Conselleria d'Obres Públiques, Urbanisme i Transports, va emetre un informe favorable sobre la modificació de referència.
  
Vuitè
  
El Consell Jurídic Consultiu de la Comunitat Valenciana va emetre dictamen el 18 de setembre de 1997.
  
Fonaments de dret
  
Primer
  
Respecte del procediment, en el cas present, s'han observat les prescripcions legalment establertes per a les modificacions de Pla General d'aquesta índole, que estan constituïdes pels articles 38 i 39 per remissió del 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Així mateix, s'han sol·licitat els diferents informes preceptius.
  
Segon
  
Quant al fons de l'assumpte, la modificació plantejada té com a objecte un canvi de qualificació de dues àrees situades al costat de l'Institut Francesc Gil. En la zona situada al sud de l'institut, qualificada actualment com a zona verda en sòl urbà, es pretén permetre l'ús esportiu obert (únicament pistes esportives a l'aire lliure, sense edificacions), i mantenir la qualificació com a zona verda. Per altra part, la zona situada al nord de l'institut, qualificada actualment com a reserva de sòl per a equipament comunitari en sòl no urbanitzable, passarà a ser reserva de sòl per a zona verda, també en sòl no urbanitzable. La superfície d'ambdues àrees és, respectivament, de 3.874 m2 i 3.943 m2.
  
La justificació de la modificació es basa en què, per a l'adaptació de l'institut a la LOGSE, cal una ampliació d'aquest, amb major nombre d'aules. Aquestes es construirien en l'espai actualment ocupat per les pistes esportives, i es traslladarien aquestes pistes a l'espai immediat més pròxim a l'ocupat per les edificacions. L'elecció d'aquesta àrea, en lloc de la situada al nord, es justifica perquè està adossada al centre, mentre que l'altra està separada de l'institut mitjançant un futur vial.
  
La modificació està suficientment justificada i, des del punt de vista de les zones verdes, la zona verda en la qual es permeten instal·lacions esportives a l'aire lliure (pròpiament, ja no seria una zona verda) queda compensada amb una nova zona verda de superfície lleugerament superior. De manera que amb l'alteració plantejada no es produeix un detriment en les zones verdes anteriorment previstes, i s'augmenta fins i tot el còmput legal de la dita reserva dotacional prevista en el Pla General.
  
Per això, tal com manifesta el Consell Jurídic Consultiu "la modificació es troba adequadament justificada (STS de 06.06.90), ja que existeix una coherència lògica que permet predicar el raonament convenient de l'opció elegida (STS de 05.1290) -en un altre cas, les noves pistes esportives estarien separades de l'institut per un vial amb tota la càrrega de perillositat potencial que això implica per a l'alumnat- sense que es produesca desmèrit de l'interès públic ja que la superfície de la zona verda no disminueix, fins i tot té una superfície lleugerament superior, ni existeixen canvis qualitatius de situació. Per això les noves solucions milloren la funcionalitat, sense desvirtuar les determinacions bàsiques originàries, cosa que evita una desviació injustificada dels criteris jurídics i l'arbitrarietat en l'actuació dels poders públics. Més encara, la modificació està encaminada a aconseguir un millor servei per a la població, ja que es tracta de facilitar notablement la utilització de les noves pistes esportives tant als membres de l'institut com a la resta de la població; i ha recaigut, a més, segons s'ha exposat ja anteriorment, Declaració d'Impacte Ambiental, en què s'estima acceptable, des del punt de vista ambiental, el projecte de modificació."
  
Tercer
  
D'acord amb l'article 40.2 de la Llei 6/1994, Reguladora de l'Activitat Urbanística, no s'aprecien objeccions ni impediments urbanístics legals que obstaculitzen un pronunciament favorable respecte d'aquesta modificació del PGOU de Canals.
  
Quart
  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, en virtut del que estableix l'article 38.3 de la mencionada Llei Reguladora de l'Activitat Urbanística, en relació amb l'article 6 del Decret 77/96, de 16 d'abril del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vists els preceptes legals mencionats i altres de general i pertinent aplicació, d'acord amb el Consell Jurídic Consultiu, resolc:
  
Aprovar definitivament aquesta modificació sobre intercanvi entre zona verda i equipament comunitari docent del Pla General de Canals.
  
Aquesta resolució entrarà en vigor el mateix dia en què es publique en el Diari Oficial de la Generalitat Valenciana. Aquesta publicació n'excusa la notificació individualitzada.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició del mencionat recurs serà requisit imprescindible que amb caràcter previ el recurrent comunique a aquest òrgan la interposició d'aquest, d'acord amb el que preveuen els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga exercir qualsevol altre recurs que estime oportú.


Còpia Permalink ELI